Astrid Carøe (SF), 2023-05-09:
Tak for det.
I SF mener vi, at beslutningen om behandlingen af kønsdysfori for børn og unge under 18 år skal bero på en sundhedsfaglig vurdering ligesom alle andre sundhedsbehandlinger, og vi er dermed imod Nye Borgerliges forslag.
Jeg har enormt stor tiltro til, at forskning og landets dygtige læger kan tilbyde den rette hjælp til de transkønnede børn, der tydeligt har givet udtryk for ønske om en anden kønsidentitet.
Der er tale om børn, som har det rigtig svært, og det er enormt vigtigt, at de her børn bliver taget alvorligt og får den hjælp, de har brug for.
Når det er sagt, synes jeg egentlig også, at det er relevant at sige, at det jo ikke er, fordi vi i SF ønsker, at nogen får unødvendig hormonbehandling, men det er der jo sådan set ikke nogen der ønsker.
Jeg har ikke hørt nogen forældre til transkønnede børn, der ønsker, at deres børn skal gå igennem hormonbehandling, medmindre det er bydende nødvendigt for deres helbred – og heller ikke læger, for den sags skyld.
Jeg mener virkelig, det er godt, at vi har et sundhedsfagligt system hvor der reageres på forskning og erfaringer, både egne og udenlandske, og at erfaringer fører til justeringer og ændringer i behandlinger.
Det viser, at vi har et system i Danmark, der fungerer, hvis I spørger mig.
Og vi mener ikke, at vi fra Christiansborg skal sætte os over den sundhedsfaglige viden og udstede et vilkårligt forbud.
Vi har tillid til Sundhedsstyrelsen i SF.
Derudover vil jeg gerne aflive nogle ting, der står i beslutningsforslaget, som jeg synes er forkerte og direkte misvisende.
For det første er der ingen børn i Danmark, der er blevet tilbudt kirurgi på baggrund af et behandlingstilbud.
I den gældende vejledning for området fremgår det, at der i helt særlige tilfælde kan tilbydes henvisning til brystkirurgi – det er dog aldrig sket – og man tilbyder aldrig nedre kirurgi til mennesker under 18 år.
Derudover henviser beslutningsforslaget til nogle utrolig forældede undersøgelser, som ikke holder stik med den langt nyere forskning, der er på området, og de ændringer, der har været i vores samfund.
Det er undersøgelser, der er tilbage fra dengang, hvor man blev diagnosticeret som psykisk syg, hvis man var transkønnet.
Det kan man jo altså ikke basere sundhedsbehandling på i dag.
Når man læser beslutningsforslaget, får man også det indtryk, at samtalerne på Center for Kønsidentitet i København udelukkende er bekræftende samtaler.
Det er de heller ikke.
Rigtig mange kan også nøjes med samtaler med psykologer osv., som ministeren også har været inde på, og kommer dermed ikke videre til hormonbehandling.
Derudover står der også i beslutningsforslaget, at et af argumenterne for, at det her skal indføres, er, at man kan have sin pubertet i fred som barn.
Det kan jeg sådan set
godt forstå at forslagsstillerne gerne vil have at man skal, men når man taler med transkønnede børn og unge eller børn og unge med kønsdysfori, så er det ikke en fred at gå igennem en pubertet.
Det kan indebære en enormt stor grad af ubehag og være enormt sorgfuldt for transkønnede børn og unge.
Når det så er sagt, er der mange ting, man kunne sige om det her beslutningsforslag, men jeg kan ikke nå igennem det hele.
Som sagt skal det være en sundhedsfaglig vurdering af den enkelte.
Det er ikke Folketingets opgave at lave sundhedsfaglige vurderinger af behandlinger, og det skal det heller ikke være i den her situation.
Så har jeg bare lige en generel bemærkning her til sidst.
Tidligere var der en ordfører, der sagde, at vi skal beskytte børnene.
Rigtig tit hører vi også det her med, at børn skal have lov at være børn.
Det er vi også enormt optagede af i SF, men måden, vi får børn til at have lov at være børn på, er også at give dem lov at være i den krop, de føler er rigtig, have den kønsidentitet, de føler sig som, og ved at anerkende dem.
Vi kan se, at mistrivsel og selvmordstanker og også forsøg på selvmord blandt transkønnede børn falder markant, når man anerkendes i sin kønsidentitet, og derfor synes vi, det er enormt vigtigt, at vi hjælper de her børn.
Jeg hører også ordføreren sige, at det er et svært emne, og at ordføreren godt ved, at det er svært for de her børn.
Jeg tror ikke, vi hjælper dem med et forbud, eller jeg ved, at vi ikke hjælper dem med et forbud.
Men det var bare lige sådan lidt generelt her til sidst.
Vi støtter ikke forslaget.